Diari Oficial de la Generalitat Valenciana


Sumari del DOGV 5471, del 15-03-2007 (2007/1924)

Informació pública del concurs per a la selecció d'agent urbanitzador per al sector de Penya Llisa, al terme municipal d'Estivella, i publicació de les bases particulars reguladores del programa.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5471

Data del DOGV
:   15-03-2007

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2007/1924


Data del document
:   12-02-2006

Organisme emissor
:   Ajuntament d'Estivella

Tipus de document
:   Anunci

Descriptors 

:   * Estivella
    * contracte d'obres
    * indústria de la construcció
    * licitació
    * urbanització

El Ple de l'Ajuntament d'Estivella, en sessió celebrada el 27 de setembre de 2006, va disposar iniciar el procediment per a la gestió indirecta del programa d'actuació integrada corresponent al sector Penya Llisa de les normes subsidiàries d'Estivella, aprovant a este efecte les bases particulars reguladores del concurs del procediment per a la gestió indirecta de l'esmentat programa (el text de les quals s'adjunta a continuació), i ordenant, de conformitat amb l'article de la 132 Llei Urbanística Valenciana, la publicació de l'anunci de l'esmentat concurs en el tauler d'anuncis de l'Ajuntament d'Estivella, en el Diario Oficial de la Unió Europea i en el Diari Oficial de la Generalitat.   
Bases particulars, reguladores de la gestió del programa d'actuació integrada del sector Penya Llisa de les normes subsidiàries d'Estivella  
1. Indicació de l'ordenació urbanística vigent en l'àmbit de l'actuació integrada.   
El sector la programació del qual es proposa està ubicat en l'extrem nord-est del terme municipal d'Estivella i té una extensió aproximada de 20 hectàrees.   
El programa d'actuació integrada de la unitat o unitats d'execució a delimitar en tal àmbit haurà de comprendre els esmentats terrenys i tots els que resulten necessaris per a garantir una adequada integració en l'entorn i la resolució de les connexions necessàries d'este.  
El mencionat sector de sòl urbanitzable Penya Llisa està delimitat en les normes subsidiàries d'Estivella, i disposa d'ordenació detallada, la qual podrà ser modificada segons proposta que presente a este efecte l'aspirant a agent urbanitzador.  
El pla parcial de tal sector va ser aprovat definitivament per Acord de la Comissió Territorial d'Urbanisme de València, el 16 de febrer de 1994.  
2. Memòria de necessitats i objectius a satisfer amb el programa d'actuació integrada, d'acord amb el que disposa l'article 124 de la Llei 16/2005, de 30 de desembre, Urbanística Valenciana.  
2.1. Objectius.   
a) Gestionar la transformació jurídica de les finques afectades pel programa.  
b) Urbanitzar completament la unitat o unitats d'execució que constituïx l'objecte del programa i realitzar les obres públiques addicionals que calguen per a complir el que disposen els apartats següents, amb subjecció a les previsions temporals i econòmiques del programa.  
c) Connectar i integrar adequadament la urbanització amb les xarxes d'infraestructures, d'energia, comunicacions i servicis públics existents.  
d) Complementar les infraestructures i espais públics o reserves dotacionals en allò que calga per a no minvar ni desequilibrar els nivells de qualitat, quantitat o capacitat de servici existents i exigibles reglamentàriament.  
e) Obtindre els sòls dotacionals públics de l'àmbit de l'actuació, o adscrits a esta, a favor de l'administració gratuïtament.  
f) Obtindre l'aprofitament que legalment corresponga, amb destí al patrimoni públic de sòl, a favor de l'administració actuant de forma gratuïta, sense perjuí de l'obligació legal de suportar les càrregues d'urbanització corresponents a la cessió.  
g) Ordenar el repartiment equitatiu de les càrregues i beneficis de l'actuació entre els afectats.  
h) Establir terminis per a edificar els solars resultants de l'actuació urbanitzadora.  
3. Fitxa de gestió establida en el pla parcial del sector Penya Llisa.  
Classe de sòl: apte per a urbanitzar.  
Ús global: residencial  
Superfície 200.000 m²  
Zona verda = 22.840 m²  
Part esportiva: 2.000 m²  
Vials: 2.454 m2 ús general + 1.370 m2 ús restringit  
Equipament comercial : 400 m construïts  
Edificabilitat bruta: 0,20 m²t/m²s  
Edificabilitat neta: 0,273129 m²t/m²s  
Parcel·la mínima: 600 m²  
Total vivendes 10 viv/ha = 200 viv  
4. Criteris i objectius urbanístics i territorials de les propostes de planejament que han de formular, si és procedent, els concursants, amb fixació de les directrius i estratègies que haurà d'observar l'ordenació que proposen.  
El sector Penya Llisa disposa d'ordenació detallada en el pla parcial aprovat sobre tal àmbit. Sense perjuí d'això, qualsevol aspirant a urbanitzador podrà formular un pla parcial que millore l'ordenació detallada prevista en el planejament vigent de tal àmbit, que haurà de contemplar com a mínim els següents criteris i objectius:  
1. Podrà redimensionar-se la superfície mínima de les parcel·les edificables per a obtindre una dimensió òptima d'estes que permeta un millor aprofitament del sòl en vivendes lliures o protegides. Així mateix, podrà considerar-se una zonificació per a cada un dels tipus d'edificació residencial a permetre en el sector (aïllada, agrupada?)  
2. En el cas en què s'establisca una nova ordenació dels espais dotacionals del sector, s'hauran de complir com a mínim els nous estàndards públics establits en el Decret 67/2006, del Consell pel qual s'aprova el Reglament d'Ordenació i Gestió Territorial i Urbanística. Sempre que siga possible es preferirà l'agrupació d'equipaments no viaris en el menor nombre possible de parcel·les   
3. L'augment d'edificabilitat bruta del sector, en el cas en què es produïsca, haurà d'anar acompanyat d'un correlatiu augment dels sòls dotacionals públics en l'àmbit ordenat.  
4. Podrà delimitar-se una o diverses unitats execució a fi d'aconseguir una millor solució urbanística de les edificacions consolidades existents en l'interior del sector, considerant per a estes el tractament establit en la Llei 16/2005, de 30 de desembre, Urbanística Valenciana. En el cas en què es delimiten diverses unitats es presentarà un programa per a cada una d'estes.  
5. Haurà de considerar-se l'ordenació necessària per a garantir la implantació de la corresponent reserva de sòl destinat a vivendes en règim de protecció pública  
6. En qualsevol cas la proposta haurà de constituir una unitat funcional integrada i connectada amb les àrees confrontants i col·laborar positivament en la millora de l'ordenació estructural del municipi.  
7. L'actuació deurà garantir l'obtenció i, si és el cas, la urbanització total de la xarxa primària del sector, garantint-se així la incorporació al context global del territori.  
5. Descripció dels objectius d'edificació privada que han de complir-se en l'àmbit de l'actuació, amb especial referència a aquelles construccions privades que revisten un especial interés social per tractar-se de vivendes subjectes a algun règim de protecció pública.  
La tipologia dominant serà la unifamiliar residencial, tant aïllada com en filera o aparellada.   
Es podrà admetre com a compatible la tipologia d'edificació oberta.   
Es permetran les actuacions en parcel·la mancomunada amb elements comuns, atés que es pretén que les parcel·les posseïsquen espais privats de qualitat (per a tots els usos, inclusivament els dotacionals); per això les zones de la parcel·la no ocupades per l'edificació hauran de posseir un adequat enjardinament  
Es permetrà un nombre màxim de tres plantes.  
Excepte indicació en contra, els titulars de parcel·les edificables en el sector podran simultaniejar les obres d'edificació amb les d'urbanització, devent per a això fiançar l'import íntegre del cost de les obres d'urbanització previstes per a cada una d'aquelles.  
Les vivendes que es construïsquen en la parcel·la o parcel·les que a este efecte es destinen per a albergar l'edificació sotmesa a algun règim de protecció pública dels previstos en el Pla de la Vivenda 2005-2008 aprovat pel Reial Decret 801/2005, d'1 de juliol, hauran d'iniciar-se en el termini màxim d'un any des de l'aprovació definitiva del programa i concloure's en el termini de tres anys des de la dita data.  
6. Prescripcions tècniques que, amb caràcter mínim, hauran de respectar-se en la redacció dels documents d'ordenació i gestió exigibles.  
Les d'un pla parcial i projecte de reparcel·lació d'acord amb la Llei Urbanística Valenciana i els reglaments de planejament i gestió vigents.  
Haurà de complir-se el Decret 39/2004, de 5 de març, del Consell de la Generalitat, pel qual es desenvolupa la Llei 1/1998, de 5 de maig, de la Generalitat, en matèria d'accessibilitat en l'edificació de pública concurrència i en el medi urbà  
7. Indicació expressa, si és procedent, de l'admissibilitat de variants sobre aquells elements del programa d'actuació integrada que en estes es determinen, assenyalant aquells requisits i límits a què estes variants hauran d'ajustar-se.  
 Als efectes assenyalats en este apartat, no es consideraran variants, per la qual cosa seran admissibles, en tot cas, les modificacions de l'àmbit territorial que suposen mers retocs o ajustaments de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.   
Excepte el que disposa l'anterior paràgraf, s'exclou la possibilitat de formular alternatives tècniques que suposen una ampliació de l'àmbit territorial a programar (diferent del sector delimitat en les normes subsidiàries), establint-se de forma imperativa l'exclusió de qualsevol alternativa tècnica que vulnere la dita previsió.  
Seran admissibles variants que milloren les qualitats de les obres previstes en el projecte d'urbanització així com la introducció d'instal·lacions no projectades.   
8. Prescripcions tècniques que, amb caràcter mínim, hauran de respectar-se en la redacció del projecte de les obres d'urbanització, de conformitat amb el que establix l'article 52 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.  
El projecte d'urbanització que forme part de l'alternativa tècnica a presentar haurà de considerar les obres previstes en l'article 349 del Decret 67/2006, del Consell, pel qual s'aprova el Reglament d'Ordenació i Gestió Territorial i Urbanística, comprenent els documents (a presentar en suport paper i digital) establits en l'article 350 de l'esmentat reglament.  
En el projecte d'urbanització s'haurà de complir:  
- PPTG canonades de sanejament de poblacions. MOPU Orde de 15 de setembre de 1986. BOE 23 de setembre de 1986.  
- PPTG canonades d'abastiment d'aigua. MOPU 8092 LO 28 de juliol de 1974, BOE 2, 3 i 30 d'octubre de 1974.  
- En relació amb ferms, el dimensionament dels ferms s'efectuarà seguint la norma 6.1-IC aprovada per l'Orde Fom 3.460/2003, sobre seccions de ferm i capes estructurals de ferm.  
- Normes UNIX aplicables als materials i assajos sobre estos.  
- Quant a materials, es respectarà el plec de prescripcions tècniques generals per a obres de carreteres i ponts (PG-3/75), aprovat per OM de 6 de febrer de 1976 (BOE de 7 de juliol de 1976), i les seues revisions.  
- El Reglament Electrotècnic per a Baixa Tensió, aprovat per RD 842/2002, de 2 d'agost (BOE 18 de setembre de 2002) i instruccions complementàries.  
- Reglament Tècnic de Línies Elèctriques Aèries d'Alta Tensió. Decret 3151/1968, de 28 de novembre. BOE número 311, de 27 de desembre de 1968. Corregit en BOE número 58, de 8 de març de 1969.  
- Norma Tècnica per a Instal·lacions de Mitjana i Baixa Tensió NT-IMBT 1400/0201/1. Orde de la Conselleria d'Indústria, Comerç i Turisme de la Generalitat Valenciana, de 20 de desembre de 1991. DOGV de 7 d'abril de 1992.  
- Normes particulars i d'orientació de l'empresa subministradora d'energia elèctrica.  
- Enllumenat que impedisca la contaminació lumínica.  
- El sanejament estarà format per una xarxa separativa i utilitzarà canonades de polietilé corrugat.  
- El ferm a dimensionar correspondrà a un tipus T4121, es formarà una esplanada base E2 i com a ferm 30 cm de llasts i 10 cm de mescla bituminosa.  
- Les canonades d'abastiment seran de polietilé llis.  
- El nivell d'il·luminació del viari principal serà de 25 luxes amb Uo=0,4-0,6.  
9. Estimació dels terminis de desplegament i execució del programa d'actuació integrada.   
El termini per a sol·licitar la llicència d'obres per a la construcció de les vivendes en el sector serà d'un any des de la recepció municipal de les obres d'urbanització, podent-se ampliar fins a un màxim de tres anys, sempre que existisquen raons justificades que acrediten la dificultat en l'absorció d'aquelles pel mercat immobiliari. La pròrroga de tal termini general haurà de ser sol·licitada expressament per l'interessat, i serà resolta per l'Ajuntament en el termini de tres mesos des de la seua sol·licitud.  
El projecte de reparcel·lació corresponent a l'actuació integrada s'haurà de presentar en el termini màxim de sis mesos des de l'acord d'aprovació d'aquell.  
Les obres d'urbanització s'iniciaran en el termini màxim de tres mesos des que siga ferm l'acord d'aprovació definitiva de la reparcel·lació.  
Les obres d'urbanització s'executaran en el termini màxim de 24 mesos des del seu inici. Els aspirants a obtindre la condició d'urbanitzador podran oferir en la proposició juridicoeconòmica un termini inferior als assenyalats anteriorment.  
10. Model de proposició que han de presentar els interessats.  
"Nom i cognoms ..., major d'edat, veí de ..., amb domicili en ..., amb DNI/NIF número ..., en nom propi (o en representació de ... conforme acredita per poder validat), assabentat de l'anunci de concurs per a l'adjudicació del programa d'actuació integrada corresponent al sector urbanitzable Penya Llisa de les normes subsidiàries d'Estivella, manifesta el següent:  
A. Que assabentat de l'anunci de concurs publicat per l'Ajuntament d'Estivella en el Diari Oficial de la Generalitat de data ..., per a l'adjudicació del programa d'actuació integrada corresponent al sector Penya Llisa de les normes subsidiàries d'Estivella, considera conformes i accepta íntegrament i sense cap excepció les bases generals municipals de l'Ajuntament d'Estivella per a l'adjudicació de programes així com les bases particulars aprovades per l'esmentat Ajuntament, reguladores del programa d'actuació integrada corresponent a tal àmbit, i totes les obligacions que es deriven com a concursant i com a adjudicatari si ho fóra.  
B. Que declara davall la seua responsabilitat tindre capacitat suficient d'obrar i no trobar-se comprés en cap de les causes que impedixen contractar amb l'administració establides en l'article 20 del Text Refós de la Llei de Contractes de les Administracions Públiques, així com que no formen part dels òrgans de govern o administració de l'empresa cap de les persones a què es referixen les disposicions vigents sobre incompatibilitats dels alts càrrecs.  
C Que a estos efectes es compromet a executar les obres objecte d'este concurs amb subjecció als requisits i condicions establits per l'Ajuntament d'Estivella i adjunta la documentació següent:  
1. Alternativa tècnica (article 126 LUV).  
2. Proposició juridicoeconòmica (article 127 LUV).  
Estivella, ... d ... de ..."  
11. Documentació que ha de presentar cada licitador junt amb la proposició, especificant amb claredat aquella documentació que serà susceptible de valoració per a l'adjudicació del programa, i distingint-la de la resta.  
Primer. Sobre A (documentació susceptible de valoració per a l'adjudicació del programa): proposicions dels interessats per a participar en el concurs del programa d'actuació integrada en el que s'inclourà l'alternativa tècnica i la proposició juridicoeconòmica en els termes indicats pels articles 126 i 127 de la Llei Urbanística Valenciana.  
Segon. Sobre B, que inclourà els documents assenyalats en els apartats a), b), c), d), e) i f) de l'article 133.1 de la Llei Urbanística Valenciana.  
12. Termini i lloc per a la presentació de les proposicions.  
Les proposicions es presentaran en el Registre de l'Ajuntament d'Estivella en mà, de les 09.00 a les 14.00 hores, en un termini de tres mesos a partir de la data d'enviament de l'anunci de concurs al Diari Oficial de la Unió Europea.   
També podran presentar-se proposicions per correu, i en este cas l'interessat haurà d'acreditar, amb el resguard corresponent, la data d'imposició de l'enviament en l'oficina de Correus i anunciar el mateix dia a l'òrgan de contractació, per fax, telefax, o telegrama, la remissió de la proposició. Sense complir tals requisits no serà admesa la proposició en el cas en què es reba fora del termini fixat en l'anunci de licitació.  
No obstant això, transcorreguts 10 dies des de la terminació del termini de presentació, no serà admesa cap proposició enviada per correu.  
L'Ajuntament d'Estivella acreditarà la recepció del referit telegrama amb indicacions del dia de la seua expedició i recepció en el llibre de registre corresponent.  
13. Documentació acreditativa del compliment dels criteris de solvència econòmica i financera, tècnica i professional exigibles als concursants.  
Els concursants per a acreditar el compliment dels criteris de solvència econòmica i financera, tècnica i professional hauran de presentar la documentació assenyalada en els articles 122 i 123 de la Llei Urbanística Valenciana.  
14. Criteris objectius d'adjudicació del programa d'actuació integrada, especificats per orde decreixent d'importància, incloent la seua ponderació.  
Es valoraran de forma independent l'alternativa tècnica i la proposició juridicoeconòmica, d'acord amb els següents criteris ordenats de manera decreixent:  
Alternativa tècnica (total 100 punts)  
a) Compliment dels criteris i objectius urbanístics i territorials assenyalats en les bases, com la qualitat tècnica de l'ordenació proposada, la resolució adequada de la integració de l'actuació en el seu entorn, la millor estructuració de dotacions públiques i d'espais lliures, o la qualitat tècnica de les resolucions proposades per a la urbanització. (35 punts)  
b) Termini d'execució del programa d'actuació integrada. (30 punts)  
c) Inversió en programes de restauració paisatgística o d'imatge urbana dins de l'àmbit del programa, com a objectius complementaris d'este, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge. (15 punts)  
d) Mitjans per al control de la qualitat de cada una de les prestacions que constituïxen l'objecte del programa. (10 punts)  
e) Compromís d'edificació simultània a la urbanització dels solars resultants de l'actuació per damunt d'un mínim legalment exigible. (5 punts)  
f) Nombre, disseny, ubicació i qualitat de les vivendes sotmeses a algun règim de protecció que es comprometa a promoure l'urbanitzador. (5 punts)  
Proposició juridicoeconòmica (total 100 punts)  
a) Import de les càrregues d'urbanització, expressat en euros per metre quadrat d'edificabilitat. (30 punts)  
b) Coeficient de canvi a efectes de pagament en terrenys especificat en l'article 127.2.f. de la Llei Urbanística Valenciana i la menor proporció de solars o aprofitaments que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els que no tinga contracte suficient, i major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa (65 punts).  
c) Compromisos financers per a l'execució de les obligacions complementàries assumides per l'urbanitzador, voluntàriament i a costa seua, (5 punts)  
 Als efectes previstos en l'article 135.5 de la LUV, el llindar mínim que hauran de superar les alternatives tècniques per a poder ser valorades les proposicions juridicoeconòmiques que les desenvolupen es fixa en 50 punts  
15. Altres determinacions:  
15.1. Pressupost base de licitació formulat per l'administració.  
A tots els efectes previstos en la LUV, i en especial a fi de fixar la quantia de la garantia provisional equivalent al 2% de l'estimació aproximada de les càrregues del programa, estes es fixen en la suma de 8.638.736 euros, previsió que tindrà caràcter de màxim   
15.2.Inexigibilitat o no d'informe del Consell del Territori i el Paisatge previst en l'article 136.4 de la Llei Urbanística Valenciana.  
D'acord amb el que disposa l'art 136.4 de la LUV i tenint en compte les característiques del programa que es regula en estes bases, no resulta exigible l'informe del Consell del territori i Paisatge a què fa referència l'esmentada llei.  
15.3.Caràcter del contracte i prerrogatives de l'administració  
El contracte dimanant de l'adjudicació del programa és pel seu objecte administratiu i de caràcter especial.   
De conformitat amb el que disposa l'article 59 del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, els seus termes seran interpretats per la corporació, la qual, així mateix, resoldrà els dubtes que oferisca el seu compliment, sent els acords d'esta immediatament executius, sense perjuí del dret que assistix l'adjudicatari de procedir per la via jurisdiccional corresponent. Correspon, així mateix, a l'administració municipal, modificar els termes de l'adjudicació per causes imprevistes o no previstes en les bases i que siguen d'interés públic, acordar la seua resolució i determinar els efectes d'esta, de conformitat amb les causes, procediment i efectes establits en la Llei Urbanística Valenciana i en el reglament de desenvolupament d'esta.  
15.4. Adjudicació connexa o condicionada.  
D'acord amb el que disposa l'article 139.1 de la Llei Urbanística Valenciana no es preveu que el programa a adjudicar subjecte la seua eficàcia a l'efectiva realització de determinacions pròpies d'altres actuacions prèviament o simultàniament programades.  
15.5. Quantia i forma de la garantia definitiva a prestar per l'urbanitzador.  
El programa d'actuació integrada corresponent al sector Penya Llisa, assegurarà el compliment de les seues previsions per mitjà de garantia financera o real prestada i mantinguda per l'urbanitzador, per valor del 10% de l'import de les càrregues d'urbanització.  
Esta garantia tindrà el caràcter de definitiva, regint-se la seua forma de constitució i efectes pel que establix el Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques.   
15.6. Interpretació i fur  
Les qüestions litigioses que pogueren suscitar-se, amb vista a la preparació, execució i resolució de la contractació que regulen les presents bases, seran resoltes pels jutjats i tribunals de la jurisdicció contenciosa administrativa  
15.7. Altres clàusules.  
Les presents bases constituïxen la regulació més específica del concurs de programació de la present actuació urbanística. De forma supletòria i en allò no regulat de forma expressa, regirà el que disposa la Llei 16/2005, de 30 de desembre, de la Generalitat, Urbanística Valenciana, el Decret 67/2006, del Consell pel qual s'aprova el Reglament d'Ordenació i Gestió Territorial i Urbanística i el que disposa el Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, modificada per la Llei 13/2003, de 23 de maig, i el Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques  
Contra l'acord aprovatori de les bases, podrà interposar-se recurs de reposició en el termini d'un mes, a comptar des de l'endemà de publicació del present anunci. Així mateix, podrà interposar recurs contenciós administratiu en el termini de dos mesos a comptar des de l'endemà de la present publicació.  
L'anunci de l'aprovació de les esmentades bases i de l'inici del procediment de concurs per a la selecció de l'agent urbanitzador de tal sector va ser remés al Diario Oficial de la Unión Europea en data 2 de gener de 2007, on van ser publicades el dia 12 del mateix mes i any. Cosa que es fa constar als efectes oportuns.   
Estivella, 12 de febrer de 2007.- El secretari: Guillermo Esteban Tormo Valls.